
Head sõbrad!

Ma pöördun täna teie poole kui Eesti hoidjate ja edendajate poole. Sest teie töö ei ole ainult korda tehtud aiad ja kaunid majad. Teie tegevus on palju laiem, see hõlmab tervet meie riiki. 

Kodu rajamine, töö koduaias ja kodu hoidmine on väga enese- ja perekeskne tegevus. Aga ometi on see kogu meie kodanikutunne aluseks. Nagu oma kogemusest tean, toob selle käigus valatud higi ja nähtud vaev selget rahulolu ja rõõmu. Sa saad aru, et elad kaunis kohas, mitte mingis… trepikojas. Just siin leiabki tõestuse Tammsaare igihaljas ütlus töö, vaeva ja armastuse koostoime kohta.

Kodu nõuab pidevalt hoolt ja tähelepanu. Kodu ei saa valmis ühe hingetõmbega, ühe suve või ühe aastaga. Tehtu nautimise asemel tuleb kodu eest pidevalt hoolt kanda. See töö ei lõpe tegelikult kunagi. Nagu ei lakka ka armastus oma kodu vastu. Ja kui me mõtleme oma kodule, siis me leiamegi sealt vastuse küsimusele, mida me nii sageli kuuleme, kas sellist Eestit me tahame? Aga me teame oma kodu puhul, et kui me küsime, kas sellist kodu me tahtsime ja kui tulemus meile ei meeldi, siis me teeme midagi veelgi paremini ja nii on ka meie riigiga. 

Teie teate väga hästi, et nii see on. Nõnda nagu kodu nõuab pidevat tööd ja hoolt, nõuab seda ka oma riigi ehitamine. See ei saa anda võimalust uinuvaks rahuloluks või käegalöömiseks. Koduaed kasvab võssa ning riik vajub upakile, kui me ei kanna tema eest hoolt.

Kodude korda ja kaunimaks tegemine on see, mis meid Eestis ühendab. Paneb meid kõiki koos tegutsema ja koos mõtlema ja seab lihtsa eesmärgi: kaunis, hoolas ja turvaline Eesti. Nii nagu oma kodu, nii ka teeme oma riiki oma lastele ja lastelastele, oma perele, see on tulevikku vaatav töö ja see annab meile enesekindlust loodut kaitsta.

Kümme aastat tagasi kuulutas president Lennart Meri Emadepäeva kontserdil välja kodukaunistamise aasta. Aasta on nüüd kasvanud aastakümneks ja mõte on kõikjal Eestis omaks võetud. Just läinud nädalal, kui ma olin Hiiumaal, nägin ma, kui omaks see on võetud. Sest on meeldiv tõdeda: mõned vallad on otsustanud, et nad aitavad kaasa oma elanikel nende kodusid kaunistada. Et koostöös ettevõtjatega, kes tegelevad värvide müügi või ehitusega, on nad asunud toetama neid elanikke, kes tahavad oma maja uueks värvida. Ma väga loodan, et selline praktika, mis on aset leidnud üksikutes valdades, leviks üle Eesti. Et me võiksime mõne aasta pärast näha, et mitte üheski vallas pole ühtki värvimata maja.

Ma tänan kõiki kodukaunistamise liikumise eestvedajaid ja toetajaid, tänan kõiki kaasmaalasi, kes suhtuvad hoole ja armastusega oma kodusse ja meie Eesti riiki. 

Aitäh!

